РЕГЛАМЕНТ ЗА ИЗПЪЛНЕНИЕ (ЕС) 2023/149 НА КОМИСИЯТА

от 20 януари 2023 година

за неподновяване на одобрението на активното вещество бенфлуралин в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 20, параграф 1 и член 78, параграф 2 от него,

като има предвид, че:

(1) С Директива 2008/108/ЕО на Комисията (2) бенфлуралин беше включен като активно вещество в приложение I към Директива 91/414/ЕИО на Съвета (3).

(2) Активните вещества, включени в приложение I към Директива 91/414/ЕИО, се считат за одобрени съгласно Регламент (ЕО) № 1107/2009 и са включени в списъка в част А от приложението към Регламент за изпълнение (ЕС) № 540/2011 на Комисията (4).

(3) Срокът на одобрението на активното вещество бенфлуралин, включено в част А от приложението към Регламент за изпълнение (ЕС) № 540/2011, изтича на 28 февруари 2023 г.

(4) В съответствие с член 1 от Регламент за изпълнение (ЕС) № 844/2012 на Комисията (5) в предвидения в същия член срок до докладващата държава членка — Норвегия и до съдокладващата държава членка — Нидерландия, бе подадено заявление за подновяване на одобрението на активното вещество бенфлуралин.

(5) Заявителите представиха допълнителни досиета на докладващата държава членка, съдокладващата държава членка, Комисията и Европейския орган за безопасност на храните („Органа“), изисквани съгласно член 6 от Регламент за изпълнение (ЕС) № 844/2012. Докладващата държава членка установи, че заявлението е пълно.

(6) Като се консултира със съдокладващата държава членка, докладващата държава членка изготви проект на доклад за оценка във връзка с подновяването и на 28 август 2017 г. го представи на Органа и на Комисията. В своя проект на доклад за оценка във връзка с подновяването Норвегия предложи да не се подновява одобрението на бенфлуралин.

(7) Органът направи обществено достъпно допълнителното обобщено досие. Освен това той изпрати проекта на доклад за оценка във връзка с подновяването до заявителя и до държавите членки за коментар и започна обществена консултация по него. Органът препрати получените коментари на Комисията.

(8) На 27 септември 2019 г. Органът предаде на Комисията заключението си (6) за това дали може да се очаква веществото бенфлуралин да отговаря на критериите за одобряване, предвидени в член 4 от Регламент (ЕО) № 1107/2009.

(9) В заключението си Органът определи редица поводи за опасение. По-специално той установи като критична област, будеща безпокойство, дългосрочния риск за птиците и бозайниците, включително риска от вторично отравяне на хранещите се със земни червеи птици и бозайници. Освен това Органът определи като проблемна област от приоритетно значение наличието на дългосрочен риск за водните организми от бенфлуралин, дори при прилагането на мерки за намаляване на риска, и на дългосрочен риск за водните организми, причинен от метаболитите 371R и 372R. Накрая той посочи, че генотоксичният потенциал на примеса не може да бъде изключен, тъй като техническата спецификация, включително нивото на този примес, не е подкрепена от токсикологичната оценка.

(10) Комисията прикани заявителите да представят своите коментари относно заключението на Органа. Освен това в съответствие с член 14, параграф 1, трета алинея от Регламент за изпълнение (ЕС) № 844/2012 Комисията прикани заявителите да представят коментари по доклада във връзка с подновяването на одобрението. Заявителите представиха коментарите си по него и те бяха разгледани внимателно.

(11) На 16 юли 2021 г. Комисията изпрати на Органа мандат с искане за преглед на оценките на експозицията и риска по отношение на птиците, бозайниците и водните организми. На 25 август 2022 г. Органът изпрати на Комисията актуализирано заключение (7), което потвърди опасенията, установени в предходното заключение. Комисията прикани заявителите да представят коментари по преразгледания доклад за подновяването на одобрението. Заявителите представиха своите коментари и те бяха разгледани внимателно.

(12) Независимо от изложените от заявителите аргументи обаче не бе възможно да бъдат отхвърлени опасенията по отношение на активното вещество и един от метаболитите.

(13) Следователно по отношение на един или няколко представителни видове употреба на най-малко един продукт за растителна защита не е установено, че посочените в член 4 от Регламент (ЕО) № 1107/2009 критерии за одобряване са изпълнени. Затова е целесъобразно одобрението на активното вещество бенфлуралин да не бъде подновено.

(14) Поради това Регламент за изпълнение (ЕС) № 540/2011 следва да бъде съответно изменен.

(15) На държавите членки следва да се даде време да отнемат разрешенията за продукти за растителна защита, съдържащи бенфлуралин.

(16) За продуктите за растителна защита, съдържащи бенфлуралин, за които държавите членки предоставят гратисен период в съответствие с член 46 от Регламент (ЕО) № 1107/2009, посоченият период следва да изтече най-късно на 12 май 2024 г.

(17) С Регламент за изпълнение (ЕС) 2021/2068 на Комисията (8) срокът на одобрението на бенфлуралин беше удължен до 28 февруари 2023 г., за да се даде възможност процедурата по подновяване да приключи, преди срокът на одобрението на посоченото вещество да изтече. Тъй като решението за неподновяване на одобрението е взето преди да изтече удълженият срок, настоящият регламент следва да започне да се прилага преди тази дата.

(18) Настоящият регламент не възпрепятства подаването на друго заявление за одобрение на бенфлуралин в съответствие с член 7 от Регламент (ЕО) № 1107/2009.

(19) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Неподновяване на одобрението на активното вещество Одобрението на активното вещество бенфлуралин не се подновява.

Член 2 Изменение в Регламент за изпълнение (ЕС) № 540/2011 В част А от приложението към Регламент за изпълнение (ЕС) № 540/2011 ред № 188 относно бенфлуралин се заличава.

Член 3 Преходни мерки Държавите членки отнемат разрешенията за продукти за растителна защита, съдържащи бенфлуралин като активно вещество, не по-късно от 12 август 2023 г.

Член 4 Гратисен период Всеки гратисен период, предоставен от държавите членки в съответствие с член 46 от Регламент (ЕО) № 1107/2009, изтича не по-късно от 12 май 2024 г.

Член 5 Влизане в сила Настоящият регламент влиза в сила на двадесетия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 20 януари 2023 година. За Комисията Председател Ursula VON DER LEYEN

(1) ОВ L 309, 24.11.2009 г., стр. 1.

(2) Директива 2008/108/ЕО на Комисията от 26 ноември 2008 г. за изменение на Директива 91/414/ЕИО на Съвета с цел включване на флутоланил, бенфлуралин, флуазинам, фуберидазол и мепикват като активни вещества (ОВ L 317, 27.11.2008 г., стр. 6).

(3) Директива 91/414/ЕИО на Съвета oт 15 юли 1991 г. относно пускането на пазара на продукти за растителна защита (ОВ L 230, 19.8.1991 г., стр. 1).

(4) Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).

(5) Регламент за изпълнение (ЕС) № 844/2012 на Комисията от 18 септември 2012 г. за определяне на разпоредбите, необходими за изпълнението на процедурата по подновяване по отношение на активните вещества в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита (ОВ L 252, 19.9.2012 г., стр. 26). Посоченият регламент бе заменен с Регламент (ЕС) 2020/1740, но продължава да се прилага по отношение на процедурата за подновяване на одобрението на активни вещества: 1) чийто срок на одобрение приключва преди 27 март 2024 г.; 2) за които с регламент, приет в съответствие с член 17 от Регламент (ЕО) № 1107/2009 на 27 март 2021 г. или след тази дата, срокът на одобрението се удължава до 27 март 2024 г. или до по-късна дата.

(6) ЕОБХ. 2019 г. Conclusion on the peer review of the pesticide risk assessment of the active substance benfluralin („Заключение във връзка с партньорската проверка на оценката на риска от употребата на активното вещество бенфлуралин като пестицид“). EFSA Journal (Бюлетин на ЕОБХ) 2019 г.; 17(10):5842. 34 стр. doi:10.2903/j.efsa.2019.5842.

(7) ЕОБХ. 2022. Conclusion on the peer review of the pesticide risk assessment of the active substance benfluralin („Заключение във връзка с партньорската проверка на оценката на риска от употребата на активното вещество бенфлуралин като пестицид“). EFSA Journal (Бюлетин на ЕОБХ) 2022;20(9):7556, 36 стр. doi:10.2903/j.efsa.2022.7556.

(8) Регламент за изпълнение (ЕС) 2021/2068 на Комисията от 25 ноември 2021 г. за изменение на Регламент за изпълнение (ЕС) № 540/2011 по отношение на удължаването на срока на одобренията на активните вещества бенфлуралин, димоксистробин, флуазинам, флутоланил, мекопроп-P, мепикват, метирам, оксамил и пираклостробин (ОВ L 421, 26.11.2021 г., стр. 27).